Document ID: 31993R3254

ΚΑΝΟΝΙΣΜΟΣ (ΕΚ) αριθ. 3254/93 ΤΗΣ ΕΠΙΤΡΟΠΗΣ της 26ης Νοεμβρίου 1993 για τον καθορισμό των λεπτομερειών εφαρμογής του κανονισμού (ΕΟΚ) αριθ. 2019/93 του Συμβουλίου όσον αφορά το ειδικό καθεστώς εφοδιασμού με ορισμένα οπωροκηπευτικά προς όφελος των μικρών νησιών του Αιγαίου Πελάγους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2019/93 του Συμβουλίου της 19ης Ιουλίου 1993 για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους (1), και ιδίως το άρθρο 4,
Εκτιμώντας:
ότι με τον κανονισμό (ΕΟΚ) αριθ. 2958/93 της Επιτροπής (2) έχουν καθοριστεί οι κοινές λεπτομέρειες εφαρμογής του καθεστώτος εφοδιασμού των μικρών νησιών του Αιγαίου Πελάγους με ορισμένα γεωργικά προϊόντα και, κατ' εφαρμογή του άρθρου 3 παράγραφος 2 του κανονισμού (ΕΟΚ) αριθ. 2019/93, το ποσό των ενισχύσεων για τον εφοδιασμό αυτόν, αναλόγως της ομάδας στην οποία ανήκει το νησί στο οποίο διατίθεται το προϊόν- ότι χρειάζεται να καταρτιστούν, κατ' εφαρμογή του άρθρου 2 του κανονισμού (ΕΟΚ) αριθ. 2019/93, οι προβλεπόμενοι ισολογισμοί εφοδιασμού για τα μικρά νησιά του Αιγαίου Πελάγους με οπωροκηπευτικά που προέρχονται από τις υπόλοιπες περιφέρειες της Κοινότητας, για το τέλος του ημερολογιακού έτους 1993 και για το έτος 1994-
ότι, για να επιτευχθεί ο στόχος του καθεστώτος εφοδιασμού που προβλέπεται από τον κανονισμό (ΕΟΚ) αριθ. 2019/93, δηλαδή να αντισταθμιστεί το φυσικό μειονέκτημα των μικρών νησιών του Αιγαίου Πελάγους, χωρίς να παρεμποδιστούν οι δυνατότητες ανάπτυξης της παραγωγής των τοπικών προϊόντων, πρέπει να περιληφθούν ορισμένα οπωροκηπευτικά που παράγονται σε μικρό νησί σ' αυτό το καθεστώς, υπό την προϋπόθεση ότι τα βασικά αυτά προϊόντα είναι πλεονασματικά σε σχέση με τις ειδικές ανάγκες αυτού του νησιού- ότι, κατά συνέπεια, χρειάζεται να καθορισθεί το ποσό της κατ' αποκοπήν ενίσχυσης που θα χορηγηθεί για τον εφοδιασμό των μικρών νησιών του Αιγαίου Πελάγους με αυτά τα προϊόντα με αφετηρία άλλα μικρά νησιά, καθώς επίσης και τα μέτρα ελέγχου που είναι απαραίτητα για τη διαχείριση αυτού του συστήματος εφοδιασμού-
ότι πρέπει να προβλεφθούν κυρώσεις για τις ενδεχόμενες απάτες-
ότι οι διατάξεις του παρόντος κανονισμού πρέπει να εφαρμοστούν αμέσως-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την εφαρμογή του άρθρου 2 του κανονισμού (ΕΟΚ) αριθ. 2019/93, οι ποσότητες που αναφέρονται στον προβλεπόμενο ισολογισμό εφοδιασμού για τα οπωροκηπευτικά τα οποία επωφελούνται από την κοινοτική ενίσχυση για το ημερολογιακό έτος 1993 και για το έτος 1994, καθορίζονται στα παραρτήματα Ι και ΙΙ του παρόντος κανονισμού.
Άρθρο 2
Η ενίσχυση που καθορίζεται στο άρθρο 1 παράγραφος 1 πρώτη περίπτωση του κανονισμού (ΕΟΚ) αριθ. 2958/93 χορηγείται επίσης:
- για τα μανταρίνια που συγκομίζονται στη νήσο Χίο, μέχρι 1 000 τόνους ετησίως,
- για τις πατάτες που προορίζονται για κατανάλωση και που υπάγονται στους κωδικούς 0701 90 51, 0701 90 59 και 0701 90 90, που συγκομίζονται στη νήσο Νάξο, μέχρι 3 000 τόνους ετησίως,
- για τις τομάτες που συγκομίζονται στη νήσο Σύρο, μέχρι 2 000 τόνους ετησίως,
- για τα κολοκυθάκια που συγκομίζονται στη νήσο Σύρο, μέχρι 300 τόνους ετησίως,
που αποστέλλονται προς κάποια από τις ομάδες νήσων που αναφέρονται στα παραρτήματα Ι και ΙΙ του κανονισμού (ΕΟΚ) αριθ. 2958/93, στο πλαίσιο του ισοζυγίου εφοδιασμού.
Το ευεργέτημα αυτής της διάταξης εξαρτάται από την προϋπόθεση ότι τα προαναφερθέντα προϊόντα,
- είναι πλεονασματικά σε σχέση με τις ανάγκες του νησιού από το οποίο κατάγονται,
- έχει γίνει πιστοποίηση καταγωγής.
Προς αυτό το σκοπό, η αίτηση για πιστοποιητικό ενίσχυσης, και αυτό καθαυτό το "πιστοποιητικό ενίσχυσης", που προβλέπονται στο άρθρο 1 παράγραφος 3 του κανονισμού (ΕΟΚ) αριθ. 2958/93, περιλαμβάνουν στο τετραγωνίδιο 24 τη μνεία "προϊόν που κατάγεται από τη νήσο" το οποίο πρέπει να συμπληρώνεται με το όνομα της μικρής νήσου από το οποίο κατάγεται το εν λόγω προϊόν.
Άρθρο 3
Η Ελλάδα ορίζει την αρμόδια αρχή για:
α) την έκδοση του πιστοποιητικού ενίσχυσης που προβλέπεται στο άρθρο 1 παράγραφος 3 του κανονισμού (ΕΟΚ) αριθ. 2958/93-
β) την καταβολή της ενίσχυσης στους δικαιούχους οικονομικούς παράγοντες.
Άρθρο 4
1. Μία αίτηση για πιστοποιητικό είναι αποδεκτή εφόσον:
α) η αιτούμενη ποσότητα δεν υπερβαίνει την ανώτερη ποσότητα που προβλέπεται στον ισολογισμό εφοδιασμού-
β) πριν από τη λήξη της προθεσμίας που έχει ορισθεί από τις αρμόδιες αρχές για την υποβολή των αιτήσεων για πιστοποιητικό, έχει προσκομιστεί η απόδειξη ότι ο ενδιαφερόμενος έχει συστήσει την εγγύηση η οποία προβλέπεται στο άρθρο 1 παράγραφος 8 του κανονισμού (ΕΟΚ) αριθ. 2958/93.
2. Τα πιστοποιητικά εκδίδονται το αργότερο τη 15η εργάσιμη ημέρα κάθε μηνός.
3. Όταν τα πιστοποιητικά εκδίδονται για ποσότητες μικρότερες από τις αιτούμενες ποσότητες, ο ενδιαφερόμενος οικονομικός παράγοντας έχει τη δυνατότητα να αποσύρει, γραπτώς, την αίτησή του, εντός προθεσμίας τριών εργασίμων ημερών μετά από την έκδοση του εν λόγω πιστοποιητικού. Σ' αυτή την περίπτωση, απελευθερώνεται η εγγύηση που είχε συσταθεί για το εν λόγω πιστοποιητικό.
4. Η ανώτατη διαθέσιμη ποσότητα δημοσιεύεται από την αρμόδια αρχή κατά την τελευαταία εβδομάδα του μηνός, ο οποίος προηγείται του μηνός κατά τον οποίον έχουν υποβληθεί οι αιτήσεις.
Άρθρο 5
Η ισχύς των πιστοποιητικών ενίσχυσης λήγει την τελευταία ημέρα του δευτέρου μηνός ο οποίος έπεται του μηνός της έκδοσής του.
Άρθρο 6
1. Σε περίπτωση που έχει καταβληθεί αχρεωστήτως κάποια ενίσχυση, οι ελληνικές αρχές προβαίνουν στην ανάκτηση των καταβληθέντων ποσών, με προσαύξηση τόκου, που υπολογίζεται από την ημερομηνία της καταβολής της ενίσχυσης, μέχρι την ημερομηνία της πραγματικής ανάκτησης του εν λόγω ποσού. Σε περίπτωση απάτης, επιβάλλεται επιπλέον πρόστιμο ίσο με το ήμισυ των αχρεωστήτως καταβληθέντων ποσών. Το επιτόκιο που εφαρμόζεται είναι αυτό που ισχύει για τις ανάλογες πράξεις στο ελληνικό δίκαιο.
2. Η ενίσχυση που ανακτάται και, ενδεχομένως, οι τόκοι, καταβάλλονται στους οργανισμούς ή υπηρεσίες πληρωμής οι οποίοι τους αφαιρούν από τις δαπάνες που χρηματοδοτούνται απο το Ευρωπαϊκό Γεωργικό Ταμείο Προσανατολισμού και Εγγυήσεων, κατ' αναλογία της κοινοτικής χρηματοδότησης.
Άρθρο 7
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Νοεμβρίου 1993.

Labels: 18
3
17
5